PRINC แจง “สาธิต” ขายบิ๊กล็อต 200 ล้านหุ้น หวังเพิ่มฟรีโฟลต
PRINC แจง “ดร.สาธิต วิทยากร” ขายบิ๊กล็อต 200 ล้านหุ้น หวังเพิ่มฟรีโฟลต ให้เป็นไปตามเกณฑ์ตลาดหลักทรัพย์ฯ รายย่อยไม่ต่ำกว่า 15% มุ่งเข้าหน้าเข้าสู่การคำนวณในดัชนีหุ้นยั่งยืน (THSI) พร้อมเดินหน้าขยายโรงพยาบาล 20 สาขา หนุนผลงานโตแกร่ง
PRINC แจง “ดร.สาธิต วิทยากร” ขายบิ๊กล็อต 200 ล้านหุ้น หวังเพิ่มฟรีโฟลต ให้เป็นไปตามเกณฑ์ตลาดหลักทรัพย์ฯ มุ่งเข้า THIS
24 ส.ค. 2565

ผู้สื่อข่าวรายงานว่า วันนี้ (24 ส.ค. 65) กลุ่ม ดร.สาธิต วิทยากร ซึ่งเป็นผู้ถือหุ้นรายใหญ่ของบริษัท พริ้นซิเพิล แคปิตอล จำกัด (มหาชน) หรือ PRINC ได้ทำรายการบิ๊กล็อตขายหุ้น PRINC จำนวน 200 ล้านหุ้น ที่ราคา 6.98 บาทต่อหุ้น ซึ่งเป็นราคาที่ต่ำกว่าราคาปิด ณ เมื่อวานนี้ (23 ส.ค. 65) ที่ปิดราคาสูงสุดของวัน 9.50 บาทต่อหุ้น บวก 25%
ทั้งนี้ นายธานี มณีนุตร์ ประธานเจ้าหน้าที่บริหารและประธานเจ้าหน้าที่ฝ่ายปฏิบัติการ PRINC ผู้ประกอบธุรกิจโรงพยาบาลเอกชนและธุรกิจสุขภาพในนามเครือพริ้นซิเพิล เฮลท์แคร์ กล่าวถึง ประเด็นดังกล่าว เป็นประเด็นของผู้ถือหุ้นรายใหญ่ สอดคล้องตามแผนการของบริษัทเพื่อให้เป็นไปตามเกณฑ์ของทางตลาดหลักทรัพย์ และมุ่งหน้าเข้าสู่การคำนวณในดัชนีหุ้นยั่งยืน (THSI) โดยการปรับปรุงการกระจายการถือหุ้นของผู้ถือหุ้นรายย่อยของบริษัทฯ ให้เป็นไปตามข้อกำหนดของตลาดหลักรัพย์แห่งประเทศไทยที่กำหนดจะต้องมีรายย่อยไม่ต่ำกว่า 15%
โดยก่อนหน้านี้ มีกลุ่มผู้ลงทุนสถาบันและนักลงทุนหลายรายเข้ามารับฟังและติดตามข้อมูลผลการดำเนินงาน และทิศทางการดำเนินธุรกิจของบริษัท ที่ยังคงมุ่งเป้าขยายโรงพยาบาลจำนวนรวม 20 แห่ง ภายในระยะ 2 ปีข้างหน้า หรือไม่เกินปี 2567 จากปัจจุบันมีโรงพยาบาลในเครือทั้งหมด 13 แห่งเปิดดำเนินการแล้ว 12 แห่งใน 10 จังหวัด ซึ่งตามแผนของบริษัทมีการจัดสรรงบลงทุนประมาณ 5,000 ล้านบาท เพื่อรองรับการขยายการลงทุนในโรงพยาบาลจังหวัดเมืองรอง มุ่งเน้นการขยายในพื้นที่ภาคอีสาน และภาคกลาง เป็นยุทธศาสตร์หลัก และด้วยทำเลที่ตั้งของโรงพยาบาลพริ้นซ์ สุวรรณภูมิ (บางนา กม.7) ซึ่งไม่ไกลจากสนามบินสุวรรณภูมิ ทำให้มีแนวโน้มการเติบโตของจำนวนผู้ป่วยต่างชาติตามการเปิดประเทศ รวมทั้งโรงพยาบาลในแถบภาคอีสาน ทั้งโรงพยาบาลพริ้นซ์ อุบลราชธานีและโรงพยาบาลพริ้นซ์ ศรีสะเกษ ที่รับผู้ป่วยประเทศเพื่อนบ้าน หลังผ่อนปรนการข้ามแดนจากทั้งสปป.ลาว และกัมพูชา
สำหรับ PRINC ผู้ดำเนินธุรกิจโรงพยาบาลเอกชนและธุรกิจสุขภาพในนามเครือพริ้นซิเพิล เฮลท์แคร์ นอกจากโรงพยาบาลทั้งหมด 12 แห่งใน 10 จังหวัดแล้ว ยังดำเนินธุรกิจคลินิกใกล้บ้านใกล้ใจ 17 แห่งและคลินิกเสริมความงาม ผิวดีคลินิกอีก 11 แห่ง ตั้งเป้าเป็นโรงพยาบาลยั่งยืน (Sustainable hospital) ในปี 2566 นับเป็น 1 ในเครือโรงพยาบาลที่มีการขยายการเติบโตเร็วที่สุดในประเทศไทย